CELEX: 62010TN0532
Language: el
Date: 2010-11-13 00:00:00
Title: Υπόθεση T-532/10: Προσφυγή της 13ης Νοεμβρίου 2010 — Cosepuri κατά ΕΑΑΤ

29.1.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 30/43
            
         Προσφυγή της 13ης Νοεμβρίου 2010 — Cosepuri κατά ΕΑΑΤ
   (Υπόθεση T-532/10)
   ()
   2011/C 30/79
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Cosepuri Soc. coop. p.a. (Bologna, Ιταλία) (εκπρόσωπος: F. Fiorenza, δικηγόρος)
   
      Καθής: Ευρωπαϊκή Αρχή για την Ασφάλεια των Τροφίμων (ΕΑΑΤ)
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την προβληθείσα έναντι της Cosepuri στις 15 Σεπτεμβρίου 2010 άρνηση προσβάσεως στα έγγραφα·
            
         
               —
            
            
               να απευθύνει στην ΕΑΑΤ διαταγή περί επιδείξεως των εγγράφων που δεν γνωστοποιήθηκαν·
            
         
               —
            
            
               να καταδικάσει την ΕΑΑΤ στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η προσφεύγουσα στην υπό κρίση υπόθεση, η οποία είναι επίσης προσφεύγουσα στην υπόθεση T-339/10 (1), Cosepuri κατά ΕΑΑΤ, αντιτίθεται στην απόφαση της Ευρωπαϊκής Αρχής για την Ασφάλεια των Τροφίμων (ΕΑΑΤ), της 15ης Σεπτεμβρίου 2010, σχετικά με τον διαγωνισμό με διαδικασία προσκλήσεως υποβολής προσφορών 2010/S 51-074689 που περιγράφεται λεπτομερώς στο πρωτόκολλο CFT/EFSA/FIN/2010/01, ο οποίος έχει ως αντικείμενο την ανάθεση της παροχής υπηρεσιών γραμμής κλειστής διαδρομής στην Ιταλία και στην Ευρώπη και ο οποίος κατακυρώθηκε υπέρ άλλης επιχειρήσεως.
   Με την προσβαλλόμενη απόφαση, η ΕΑΑΤ αρνήθηκε την πρόσβαση σε ορισμένα έγγραφα σχετικά με τον διαγωνισμό και ιδίως στα έγγραφα που αφορούν τις προϋποθέσεις για την αποδοχή της προσφοράς που κρίθηκε επωφελέστερη από οικονομικής απόψεως και για την κατακύρωση του διαγωνισμού υπέρ της επιχειρήσεως που υπέβαλε την εν λόγω προσφορά.
   Προς στήριξη των αιτημάτων της, η προσφεύγουσα προβάλλει παράβαση των σχετικών διατάξεων του κανονισμού (ΕΚ) 1605/2002 του Συμβουλίου, της 25ης Ιουνίου 2002 (2), και του κανονισμού (ΕΚ) 1049/2001, του Ευρωπαϊκού Κοινοβουλίου και του Συμβουλίου, της 30ής Μαΐου 2001 (3), καθώς και παράβαση της υποχρεώσεως αιτιολογήσεως της αποφάσεως, παραβίαση της αρχής της διαφάνειας και προσβολή του δικαιώματος προσβάσεως στα έγγραφα. Τέλος, η προσφεύγουσα προβάλλει κατάχρηση εξουσίας.
   Η προσφεύγουσα βάλλει, ιδίως, κατά του ότι η καθής δεν αναφέρθηκε στη συγκεκριμένη ζημία που θα προκαλούσε στην επιχείρηση, υπέρ της οποίας κατακυρώθηκε ο διαγωνισμός, η πρόσβαση στα έγγραφα που ζητήθηκαν και κατά του ότι η καθής δεν αιτιολόγησε ή αιτιολόγησε ελλιπώς για ποιον λόγο αρνήθηκε εν μέρει να δεχθεί την αίτηση προσβάσεως στα έγγραφα, εφόσον, κατά την προσφεύγουσα, πρόκειται για συγκριτικά στοιχεία, υπό το πρίσμα του διαγωνισμού, τα οποία περιλαμβάνονται στον σχετικό με τον διαγωνισμό φάκελο ο οποίος υποβλήθηκε, εκ μέρους των ανταγωνιστών, στο πλαίσιο της προσκλήσεως υποβολής προσφορών και ο οποίος, ως εκ τούτου, αποκλείεται από το πεδίο των εμπιστευτικών εμπορικών πληροφοριών. Η προσφεύγουσα ζητεί, επίσης, τη συνεκδίκαση της υπό κρίση υποθέσεως με την εκκρεμούσα ενώπιον του ίδιου δικαιοδοτικού οργάνου υπόθεση T-339/10.
   
      (1)  ΕΕ C 288, σ. 47.
   
      (2)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1).
   
      (3)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).